IVAN Pernar je u jednoj od brojnih objava na Facebooku izjavio kako ne plaća alimentaciju za svoje dijete jer je donor sperme.

"Odgovor licemjerima koji ga napadaju"

Jučer je objavio snimku sebe na kojoj govori kako je njegova "briga za samohrane roditelje koji ne mogu naplatiti alimentaciju za svoju djecu ujedno i njegov odgovor svim licemjerima koji ga napadaju".

Kako kaže, u prijedlogu Zakona Živog zida omogućava se da samohrani roditelj dobije puni iznos alimentacije čak i u slučaju da ga drugi roditelj ne uplaćuje.

Međutim, neki komentatori su ga podsjetili na izjavu kako ni on sam ne plaća alimentaciju za svoje dijete.

Pernar je objavio novi status, u kojemu se osvrnuo na ove komentare, rekavši kako ne plaća alimentaciju jer je donor sperme.

"Najgore od svega je površnost"

Prenosimo njegovu objavu:

"Najgore od svega je površnost, kad te ljudi napadaju zbog nečega u što ne samo da nisu upućeni nego ih to niti ne zanima.

Tekst se nastavlja ispod oglasa

Njihov način razmišljanja je ovakav: Pernar ne plaća alimentaciju, Pernar je zato loš čovjek.

Naravno, pritom ne ulaze u činjenicu da je majka mog sina htjela imati dijete, a nije ga imala, mogla je bacati novac na umjetnu oplodnju, tražit preko interneta anonimnog donora ili jednostavno pronaći osobu koja joj se svidjela i kazati joj svoju želju.

Ja sam ju mogao odbiti ili prihvatit, budući da sam osjetio da je dobra i iskrena osoba, pristao sam joj dati dijete koje je toliko željela.

Od samog početka se znalo da ne mislimo ostati zajedno i postojao je dogovor da neće od mene utjerivati alimentaciju.

To je razlog zašto ne plaćam alimentaciju, kao što ne plaća niti jedan drugi donor sperme.

Jesu li donori sperme loši ljudi, jesu li majke koje na takav način žele imati dijete loše žene i jesam li ja kriv što sam pristao na dogovor s njom, ona jer ga je ponudila ili je problem u tome što ga se oboje držimo?

Je li moguće da nekome smeta što je dvoje ljudi dogovorno uredilo svoj odnos, što se drže međusobnog dogovora i što ne napadaju jedno drugog preko žute štampe, tuže se međusobno itd.?", napisao je Pernar.